Sergelidagi kafeda bir qizni pichoqlagan shaxs qo‘lga olindi

2017-yilning 27-iyul kuni soat taxminan 10:30 da noma’lum shaxs Sergeli tumani hududida joylashgan “Rixsivoy” kafesida mast holda bo‘la turib, jamiyatda yurish-turish qoidalarini qasddan mensimasdan, fuqaro Lyudmila Mironovaning ko‘krak qafasi chap tarafiga o‘tkir tig‘li jism bilan tan jarohati yetkazgan. Bu haqda Toshkent shahar IIBB xabar berdi.
Mazkur holat yuzasidan Sergeli tumani IIB huzuridagi Tergov bo‘limi tomonidan O‘zbekiston Respublikasi Jinoyat Kodeksining 277-moddasi 2-qismi “v” bandiga asosan, bezorilik, ya’ni jamiyatda yurish-turish qoidalarini qasddan mensimasdan, kishining sog‘ligi uchun shikast yetkazishi mumkin bo‘lgan narsani qo‘llab, tan jarohati yetkazish jinoyati alomatlari bilan jinoyat ishi qo‘zg‘atilgan.
Ichki ishlar idoralari xodimlari tomonidan o‘tkazilgan tergov-tezkor tadbirlari natijasida, mazkur jinoyatni Rixsivoy Hamidxo‘jayev sodir etganligi aniqlangan.
Mazkur holat bo‘yicha jabrlanuvchining anketa ma’lumotlari o‘zgartirilgan bo‘lib, familiyasi va ismining har qanday o‘xshashligi tasodifiy xarakterga ega.